钦定古今图书集成/明伦汇编/氏族典/第590卷 > 《廖用贤尚友录》 > 欧阳询
## 钦定古今图书集成/明伦汇编/氏族典/第590卷 > 《廖用贤尚友录》 > 欧阳询

按《唐书欧阳询传》：“询字信本，潭州临湘人。父纥，陈广
州刺史，以谋反诛，询当从坐，匿而免。江总以故人子，
私养之。貌寝侻，敏悟绝人，总教以书记，每读辄数行
同尽，遂博贯经史。仕隋为太常博士。高祖微时，数与
游，既即位，累擢给事中。询初仿王羲之书，后险劲过
之，因自名其体，尺牍所传，人以为法。高丽尝遣使求”
之，帝叹曰：“彼观其书，固谓形貌魁梧邪？”尝行见索靖
所书碑，观之，去数步复返，及疲，乃布坐，至宿其傍，三
日乃得去。其所嗜类此。贞观初，历太子率更令、弘文
馆学士，封渤海男。卒，年八十五。